再次韻
作者：許及之
朝代：宋

paragraphs: 急雨撒珠泣淵客，疾風捲荷波濤坼。
須臾雨過即風休，但有水香浮月夕。
水到飛霞幾斷港，安得紅雲藏藪澤。
兒曹問津本何有，茭葑蒙茸填淤碧。
劃開天宇鏡面平，蕩漾漁舟自雙隻。
老慚數溷煩擊鮮，筠外栽蓮供醉白。
客來意坐夜沈沈，境以客重聲籍籍。
清纓濁足隨去取，水寬地窄易區畫。
轉庵夙昔董詩盟，同社歌呼劇歡伯。
婆娑得句俄朗吟，欵乃答聲非夐隔。
乃知神語天亦相，仍使菱歌夜猶摘。
著身勝處即冰壺，混俗靜中無火宅。
我雖愛吟無好句，其奈處閒聊自適。
未能汗漫據龜蛤，何補官私響蛙蟈。
天籟自鳴忽聞蟬，衆作俱喑推巨擘。
恍思南塘香百里，擬汎具區帆一席。
更吟賞實起饞涎，細剝蓮蓬珠貝獲。
不如藏六守筠齋，水落霜枯且投迹。